钦定古今图书集成/明伦汇编/官常典/第365卷 > 宋
## 钦定古今图书集成/明伦汇编/官常典/第365卷 > 宋

宋于门下省设通进司及进奏院，掌受奏牍章疏，而
皆隶于给事中。

按《宋史职官志》：“门下省通进司，隶给事中，掌受三省、
枢密院、六曹、寺监百司奏牍，文武近臣表疏，及章奏
房所领天下章奏案牍，具事目进呈，而颁布于中外。
进奏院，隶给事中，掌受诏敕及三省、枢密院宣札，六
曹、寺监百官符牒，颁于诸路。凡章奏至，则具事目上
门下省。若案牍及申禀文书，则分纳诸官司。凡奏牍”
违戾法式者，贴说以进。熙宁四年，诏：“应朝廷擢用材
能、赏功罚罪、事可惩劝者，中书检正、枢密院检详官
月以事状录付院，誊报天下。”元祐初，罢之。绍圣元年，
诏如熙宁旧条。靖康元年二月，诏“诸道监司、帅守文
字，应边防机密急切事，许进奏院直赴通进司投进。”
旧制，通进银台司知司官二人，两制以上充。通进司，
掌受银台司所领天下章奏案牍，及阁门在京百司
奏牍，文武近臣表疏，以进御，然后颁布于外。银台司，
掌受天下奏状案牍，抄录其目，进御，发付勾检，纠其
违失，而督其淹缓。发敕司，掌受中书、枢密院《宣敕》，著
籍以颁下之。

按《梦溪笔谈》：“银台司兼门下封驳，乃给事中之职，当
隶门下省。故事，乃隶枢密院，下寺监皆行札子，寺监
具申状，虽三司亦言上银台。主判不以官品，初冬独
赐翠毛锦袍，学士以上自从本品。行案用枢密院杂
司人吏，主判食枢密厨，盖枢密院子司也。”

### 太宗淳化四年秋八月癸酉以向敏中张咏始同知银台通进司视章奏案牍以稽出入九月乙巳以给事中封驳隶银台通进司

按：《宋史太宗本纪》云云。

### 真宗咸平 年仍以门下封驳隶银台司

按《宋史真宗本纪》不载。按《陈恕传》：恕拜吏部侍郎，
知通进银台封驳司，审官院上言，“封驳之任，实给事
中之职，隶于左曹，虽别建官局，不可失其故号，请以
门下封驳事隶银台司。”从之。